Na temelju članka 64. stavka 3. Zakona o šumama („Narodne novine“ broj 140/05, 82/06, 129/08, 80/10, 124/10, 25/12, 68/12, 148/13 i 94/14) ministar poljoprivrede donosi

PRAVILNIK O IZMJENAMA I DOPUNAMA PRAVILNIKA O POSTUPKU ZA OSTVARIVANJE PRAVA NA SREDSTVA IZ NAKNADE ZA KORIŠTENJE OPĆEKORISNIH FUNKCIJA ŠUMA ZA IZVRŠENE RADOVE U ŠUMAMA

# Članak 1.

U Pravilniku o postupku za ostvarivanje prava na sredstva iz naknade za korištenje općekorisnih funkcija šuma za izvršene radove u šumama („Narodne novine“ broj 22/2015.) u članku 5. iza stavka 9. dodaje se novi stavak 10. koji glasi:

„(10) Sredstva za zaštitu šuma od štetnih organizama i biljnih bolesti (mamci, klopke, feromoni, pesticidi i sl.) nabavljaju se sukladno odredbama propisa iz područja javne nabave.“

# Članak 2.

U članku 8. stavku 4. podstavku 1. iza riječi: „radova“ stavlja se zarez i dodaju se riječi: „odnosno usluga“.

Iza stavka 5. dodaju se novi stavci 6. i 7. koji glase:

„ (6) Iznimno od stavka 2. ovog članka, u slučaju poduzimanja mjera za sprječavanje širenja i suzbijanje štetnog organizma sukladno posebnom propisu radi zaštite javnog interesa, pravna osoba koja je posebnim propisom iz ovoga stavka obvezana na provedbu naređenih mjera u šumama šumoposjednika ukoliko ih šumoposjednik nije proveo samostalno ili njihovu provedbu povjerio licenciranome izvođaču, putem Savjetodavne službe ostvaruje pravo na sredstva OKFŠ-a ako:

* je izvršila elaboratom Savjetodavne službe propisane radove sanacije i obnove u šumama šumoposjednika oštećenih štetnim organizmom,
* podnijela zahtjev za isplatu sredstava OKFŠ-a Savjetodavnoj službi.

(7) Iznimno od stavka 4. ovog članka za vrijeme trajanja posebnog propisa iz stavka 6. ovog članka Licencirani izvođač ostvaruje putem Savjetodavne službe pravo na sredstva OKFŠ-a za izvođenje usluge doznake stabala ako:

* je sa Savjetodavnom službom sklopio ugovor o izvođenju usluge doznake na zaraženom području,
* je izvršio propisane usluge sukladno posebnom propisu iz stavka 6. ovog članka i ugovoru.“

# Članak 3.

Članak 17. mijenja se i glasi:

„ Od dana objave natječaja za dostavu projektnih prijava u okviru Programa ruralnog razvoja Republike Hrvatske za razdoblje 2014 - 2020. (u daljnjem tekstu: Program) pa sve do kraja njegove provedbe, biti će izuzete od korištenja naknade za OKFŠ i biti će financirane iz sredstava Programa, osiguravajući načelo razgraničenja (demarkacija), aktivnosti:

– izgradnja i rekonstrukcija šumske infrastrukture,

– konverzija šuma.“

# Članak 4.

Ovaj Pravilnik stupa na snagu osmoga dana od dana objave u „Narodnim novinama“.

Klasa:

Urbroj:

Zagreb,

**MINISTAR POLJOPRIVREDE**

**Tomislav Tolušić, dipl. iur.**